|  |
| --- |
| Riksantikvaren |
| **Rettleiing: Prosedyre og saksbehandlingsreglar for gjennomføring av fredingssak etter kulturminnelova §§ 15, 19 og 22 nr. 4** | |

**Innhald**

[Innhaldet i rettleiinga 2](#_Toc127434697)

[Prosedyre for gjennomføring av fredingssak etter kulturminnelova §§ 15 og 19 3](#_Toc127434698)

[Steg 1 – Vurdere kulturminnet som potensielt fredingsobjekt 4](#_Toc127434699)

[Steg 2 – Oppstartsmøte med eigaren 5](#_Toc127434700)

[Steg 3 – Oppstart av fredingsarbeidet – melding og kunngjering 8](#_Toc127434701)

[Steg 4 – Utarbeiding av fredingsforslaget 10](#_Toc127434702)

[Steg 5 – Høyring og offentleg ettersyn 11](#_Toc127434703)

[Steg 6 – Oversending til kommunen for politisk behandling i kommunestyret 12](#_Toc127434704)

[Steg 7 – Oversending til Riksantikvaren 13](#_Toc127434705)

[Steg 8 – Riksantikvaren behandlar saka 13](#_Toc127434706)

[Steg 9 – Vedtak om freding 14](#_Toc127434707)

[Steg 10 – Eventuell klage 15](#_Toc127434708)

[Steg 11 – Tinglysing 16](#_Toc127434709)

[Steg 12 – Oversending av diplom til eigaren 16](#_Toc127434710)

[Steg 13 – Vidare oppfølging etter vedtak 16](#_Toc127434711)

[Prosedyre for vedtak om mellombels freding etter kulturminnelova § 22 nr. 4 17](#_Toc127434712)

[Når kan mellombels freding brukast? 17](#_Toc127434713)

[Mellombels freding skal følgjast opp med ordinær fredingsprosedyre 17](#_Toc127434714)

[Prosedyre 17](#_Toc127434715)

[Det mellombelse fredingsvedtaket 18](#_Toc127434716)

[Oversending til klageinstans 19](#_Toc127434717)

[Klaga blir teken til følgje 19](#_Toc127434718)

[Tinglysing 19](#_Toc127434719)

# Innhaldet i rettleiinga

Denne rettleiinga gjer greie for saksbehandlingsreglane og prosedyren ved freding av kulturminne med heimel i kulturminnelova [**§§ 15**](https://lovdata.no/lov/1978-06-09-50/§15)og [**19**](https://lovdata.no/lov/1978-06-09-50/§19). Rettleiinga tek også for seg saksbehandlingsreglane og prosedyrane for mellombels freding etter[**kulturminnelova § 22 nr. 4**](https://lovdata.no/lov/1978-06-09-50/§22).

Freding er ein prosess som krev samarbeid mellom Riksantikvaren og Sametinget eller fylkeskommunen, heretter omtalt som regionalforvaltninga. At eigaren og andre partar fredinga vedkjem, får medverke, er også svært viktig.

Graden av samhandling undervegs mellom regionalforvaltninga og Riksantikvaren kan variere. Rettleiinga prøver å vise både dei enkelte delane og heilskapen i den samla prosessen som fredingsarbeidet utgjer. Det kan vere nyttig for alle som jobbar med freding, å sjå «kven som gjer kva», og alle delane av ei fredingssak. Rettleiinga er derfor retta mot både Riksantikvaren og regionalforvaltninga. Eigarar og kommunar kan også ha god nytte av å kjenne til saksbehandlingsprosedyrane for fredingssakene.

Både regionalforvaltninga og Riksantikvaren kan starte opp ei fredingssak. Som regel er det regionalforvaltninga som startar opp og gjer forarbeidet til saka. Det er Riksantikvaren som gjer fredingsvedtaka.

Rettleiinga beskriv gangen i ein fredingsprosess og må sjåast i samanheng med malane og rettleiingane elles som er elektronisk tilgjengelege via [**kulturmiljoforvaltning.ra.no/fredning-maler-og-retningslinjer/**](https://kulturmiljoforvaltning.ra.no/fredning-maler-og-retningslinjer/)**.** Ved behov for utdjupande informasjon om freding etter kulturminnelova anbefaler vi boka *Kulturminnevern – Kulturminneloven med kommentarer* av Jørn Holme (Holme, 2020).

Rettleiinga erstattar Riksantikvarens informasjonsark «10. 1. Kulturminneloven §§ 15 og 19. Saksbehandlingsregler og prosedyre for gjennomføring av fredningssak (2004)» og «Rundskriv om prosess og saksbehandlingstid (2016)».

# Prosedyre for gjennomføring av fredingssak etter kulturminnelova §§ 15 og 19

Det kan vere fleire grunnar til at det blir starta opp ei fredingssak. Det kan vere etter initiativ frå regionalforvaltninga eller Riksantikvaren, ein førespurnad frå eigaren av kulturminnet, frå ein interesseorganisasjon eller frå andre interesserte. Oppstarten av ei fredingssak kan også ha bakgrunn i ei sak som er i gang etter plan- og bygningslova. Uavhengig av initiativ følgjer den vidare saksgangen ein fastsett prosedyre etter saksbehandlingsreglane i kulturminnelova og ikkje dei generelle reglane i forvaltningslova. jf. [**kulturminnelova § 22**.](https://lovdata.no/lov/1978-06-09-50/§22)

Nedanfor presiserer vi stega i ei fredingssak:

**NB! Grøne boksar markerer steg som skal utførast av regionalforvaltninga, og blå markerer steg som skal utførast av Riksantikvaren.**

## Steg 1 – Vurdere kulturminnet som potensielt fredingsobjekt

For å avklare om eit kulturminne er eit potensielt fredingsobjekt, må det vurderast opp mot relevante og etablerte vernekriterium for verditilskriving. Avhengig av kva slags paragraf som blir nytta, blir kulturminneverdiane beskrivne etter relevante kriterium.

Informasjon om vernekriteria for freding kan fåast her: [**https://www.riksantikvaren.no/fredning/**](https://www.riksantikvaren.no/fredning/)

Det må også vurderast om og på kva måte kulturminnet kan knytast til nasjonale føringar for fredingsarbeidet slik desse kjem fram i vedtekne planar, strategiar og meldingar.

Det er viktig å bruke god tid på å avklare legitimiteten til fredinga i ein tidleg fase for å forhindre at både kulturmiljøforvaltninga og andre interessentar bruker tid og andre ressursar på ei freding som ikkje vil bli gjennomført. I samband med oppstarten er det viktig å bruke god tid på å avklare moglege utfordringar som kan gjere gjennomføringa av fredingsprosessen vanskeleg. Døme på dette kan vere innstillinga hos eigaren, komplekse eigartilhøve, tilstand, manglande brukspotensial og at det ikkje treffer heilt med tanke på vernekriterium og gjeldande fredingsstrategi. Når regionalforvaltninga har vurdert at kulturminnet har potensial for freding, skal eit forslag om oppstart av fredingssak sendast over til Riksantikvaren.

Sjå [**Skjema til bruk ved vurdering av oppstart av nye fredningssaker**](https://kulturmiljoforvaltning.ra.no/wp-content/uploads/2023/02/Skjema-til-bruk-ved-vurdering-av-oppstart-av-nye-fredningssaker.docx) **– bokmål**

(\*Skjema på nynorsk er under arbeid. Lenkje kjem.\*)

Riksantikvaren avklarer oppstart av fredingssaka. Avklaringa frå Riksantikvaren på dette stadiet er ikkje eit enkeltvedtak som det kan klagast på.

## Steg 2 – Oppstartsmøte med eigaren

Freding inneber at råderetten som eigaren og andre rettshavarar har, blir innskrenka. Dette tilseier at omsynet til rettstryggleiken til eigaren og andre rettshavarar skal stå sentralt i ei fredingssak. Det er viktig at kulturmiljøforvaltninga er tydeleg på rettane, høva (irekna for tilskot) og ansvaret både eigaren og andre rettshavarar har – både i prosessen fram til freding og seinare. Det er svært viktig å gje god informasjon og ikkje ta for gjeve at eigaren og andre rettshavarar er kjende med fredingsforslaget og fredingsprosessen.



Eit godt samarbeid mellom kulturmiljøforvaltninga og eigar/andre rettshavarar er viktig for begge partar

Kven er eigar og rettshavar?

**Eigaren:**

Ein del av saksførebuinga er å sjekke grunnboka/matrikkelen hos Kartverket for å få ei oversikt over eigarar og eventuelle rettshavarar. Omgrepet eigar omfattar både eigar og grunneigar. Dersom det er eit byggverk som blir freda, og dette står på festa grunn, er det eigaren av byggverket (festaren) fredinga normalt vil gjelde som mest. Grunneigaren skal likevel involverast på same måten som eigaren av byggverket.

**Rettshavarane:**

Ein rettshavar er ein person (fysisk eller juridisk) som har ein rett knytt til den eigedommen det gjeld. Kven som er rettshavar, vil normalt gå fram av grunnboka.

Den som eventuelt leiger/bruker det som blir foreslått freda, er ikkje omfatta av eigaromgrepet og er heller ikkje *annan rettshavar*, men bør likevel varslast direkte eller i gjenpart.

### Oppstartsmøte og dialog med eigaren

Alle eigarar, eventuelt andre rettshavarar og partar fredinga vedkjem, må involverast tidleg. Før fredingssaka blir starta opp, bør det gjennomførast eit møte med eigarane og eventuelt andre rettshavarar og partar dette gjeld. I dette møtet informerer regionalforvaltninga om prosessen i ei fredingssak og deler ut informasjonsarket «Informasjonsark 11.1.1. Fredningssak frem til vedtak».Dette er også ei god anledning til å lytte ekstra nøye til behova hos eigaren. Det er svært viktig at det blir teke høgd for haldningane og tankane hos eigaren tidleg i prosessen.

Sjå [**Fredningssak frem til vedtak – bokmål**](https://kulturmiljoforvaltning.ra.no/wp-content/uploads/2023/02/Fredningssak-frem-til-vedtak.docx)

Sjå [**Fredningssak frem til vedtak – nynorsk**](https://kulturmiljoforvaltning.ra.no/wp-content/uploads/2023/02/Fredningssak-frem-til-vedtak-nynorsk.docx)

I dette møtet skal det også utarbeidast utkast til framdriftsplan (sjå avsnitt under om berekning av gjennomføringstid), og ein fotoavtale skal gjennomgåast og signerast.

Sjå[**Fremdriftsplan for fredningssak – for Regional forvaltningen – bokmål**](https://kulturmiljoforvaltning.ra.no/wp-content/uploads/2023/02/Fremdriftsplan-for-fredningssak-Regionalforvaltningen.docx)

Sjå[**Fremdriftsplan for Fredningssak – for Regionalforvaltningen – nynorsk**](https://kulturmiljoforvaltning.ra.no/wp-content/uploads/2023/02/Fremdriftsplan-for-fredningssak-Regionalforvaltningen-nynorsk-ferdig.docx)

Sjå[**Fremdriftsplan for Fredningssak – for Riksantikvaren – bokmål**](https://kulturmiljoforvaltning.ra.no/wp-content/uploads/2023/02/Fremdriftsplan-for-fredningssak-Riksantikvaren.docx)

Sjå[**Fremdriftsplan for Fredningssak – for Riksantikvaren – nynorsk**](https://kulturmiljoforvaltning.ra.no/wp-content/uploads/2023/02/Fremdriftsplan-for-fredningssak-Riksantikvaren-nynorsk-ferdig.docx)

Sjå «**Fotoavtale**» på … (\*Avtale under arbeid. Lenkje kjem.\*)

### Rettleiande gjennomføringstid

Rettleiande gjennomføringstid vil vere grunnlaget for utforminga av framdriftsplanen, saman med den politiske møteplanen til kommunen og eventuelt fylkeskommunen/Sametinget.

I tabellen nedanfor er det ført opp berekna gjennomføringstid for kvart steg i ei fredingssak.

|  |  |  |  |
| --- | --- | --- | --- |
| Berekning av gjennomføringstida |  |  |  |
| **Aktivitet** | **Veker** | **Md.** | **Kven** |
| 1. Dialog og samarbeid med eigar, utarbeide framdriftsplan for saksbehandlingstida | 4 | 1 | Reg.forv. |
| 2. Melding om oppstart av fredingssaka | 2 | ½ | Reg.forv. |
| 4. Utarbeiding av forslag til vedtak og dokumentasjon, med synfaring og registrering | 20 | 5 | Reg.forv. |
| 5. Offentleg høyring | 8 | 2 | Reg.forv. |
| 6. Kommunestyrebehandling inkludert utsending til og retur av fredingsforslaget frå kommunen | 6 | 1, ½ | Reg.forv. |
| 7. Behandling i regionalforvaltninga etter kommunestyrebehandling og oversending til Riksantikvaren (RA) | 4 | 1 | Reg.forv. |
| 8. Riksantikvaren behandlar fredingsforslaget | 8 | 2 | RA |
| 9. Riksantikvaren vedtek freding som blir sendt ut med opplysning med tre vekers klagefrist | 4 | 1 | RA |
| 10. Tinglysing (etter at klagefristen har gått ut eller klagebehandlinga er avslutta) | 2 | ½ | RA |
|  |  |  |  |
| Veker berekna til å gå bort i feriar: *sommarferie: 5, haustferie: 1, juleferie: 1, vinterferie: 1, påskeferie: 2, uspesifisert: 4* | 14 | 3, ½ |  |
| **Totalt** | **72** | **18** |  |

Det er viktig å merke seg at berekna gjennomføringstid baserer seg på ei målsetjing om å gjennomføre ei fredingssak innan 18 månader. Dette er berre rettleiande. Ei fredingssak kan både ta kortare og lengre tid enn dette, alt etter kor kompleks saka er. Det viktigaste er at fredingssaka er godt gjennomarbeidd og speglar av ein avtalt prosess mellom eigaren og andre interessentar, regionalforvaltninga og Riksantikvaren.

## Steg 3 – Oppstart av fredingsarbeidet – melding og kunngjering

Den formelle oppstarten av ei fredingssak skjer ved ei melding til partane fredinga gjeld, og med kunngjering i dagspressa, jf. [**kulturminnelova § 22 nr. 1.**](https://lovdata.no/lov/1978-06-09-50/§22)

**Melding om oppstart**

Brevet skal vere kortfatta og presist og innehalde informasjon om kulturminnet som er planlagt freda.

Det skal setjast ein frist for merknader i brevet. Fristen blir sett til minimum tre veker. Fristen må utvidast dersom det er offentlege høgtidsdagar eller ferieavvikling i perioden.

Fredingsmeldinga blir sendt til:

* eigaren og andre rettshavarar
* kommunen (som planmyndigheit)
* andre offentlege myndigheiter og organisasjonar fredinga vedkjem

Kopimottakarar:

* Klima- og miljødepartementet
* Riksantikvaren

Sjå [**Mal for melding om oppstart av fredningssak – bokmål**](https://kulturmiljoforvaltning.ra.no/wp-content/uploads/2023/02/Mal-for-melding-om-oppstart-av-fredningssak.docx)

Sjå[**Mal for melding om oppstart av fredningssak – nynorsk**](https://kulturmiljoforvaltning.ra.no/wp-content/uploads/2023/02/Mal-for-melding-om-oppstart-av-fredningssak-nynorsk.docx)

**Andre offentlege myndigheiter og organisasjonar fredinga vedkjem:**

I enkelte typar fredingssaker er det naturleg å søkje samarbeid med andre offentlege myndigheiter på regionsnivå. Det kan til dømes vere i saker der fredinga vil vedkomme fleire interesser, som interesser knytte til vassdrag, beitetilhøve, forureiningsomsyn eller bruks- og rettstilhøve, i tillegg til eigartilhøvet. Døme på samarbeidspartar kan følgjeleg vere fylkeslandbruksnemnda, statsforvaltaren, Miljødirektoratet, Statens vegvesen, Statskog, Statsbygg, hamnemyndigheitene og Noregs vassdrags- og energidirektorat (NVE). Merk at regionalforvaltninga, i tillegg til å vere kulturminnemyndigheit og planmyndigheit, kan vere eigar av kulturminnet som blir freda, eller eige fylkeskommunal veg innanfor eit område som blir freda.

Organisasjonar som kan ha interesse i saka, kan til dømes vere Fortidsminneforeningen, lokale velforeiningar og historielag.

**Kunngjering**

Etter [**kulturminnelova § 22 nr. 1 andre ledd**](https://lovdata.no/lov/1978-06-09-50/§22) skal oppstarten av fredinga som regel kunngjerast i minst to aviser som jamt over blir lesne på staden. Dette kan både vere digitale og trykte utgåver. Det vil vere naturleg å nytte ei lokal og ei regional avis for å sikre at kunngjeringa når flest mogleg som kan ha interesser i saka. Kunngjeringa skal innehalde informasjon om kulturminnet som blir varsla freda, og om kvar og når innspel skal sendast.

Omfanget av fredinga kan ikkje utvidast etter at meldinga om oppstart er sendt ut. Dersom det er ønskjeleg med utviding, medfører dette krav om ny melding.

Sjå «**Mal for kunngjøring av melding om oppstart av fredningssak**» på … (\*Mal under arbeid. Lenkje kjem.\*)

### Registrering av kulturminne i Askeladden

Kulturminnet som skal fredast, må registrerast i Askeladden. Regionalforvaltninga registrerer kulturminnet i Askeladden, og Riksantikvaren fyller ut informasjonen etter endeleg vedtak og tinglysing. Følgjande informasjon skal vere oppdatert i Askeladden før oversending av fredingsutkastet til Riksantikvaren:

* lokalitet og enkeltminne med geometri
* beskriving og annan relevant informasjon om kulturminnet
* tilstandsgrad

Et bilde som inneholder tekst

Automatisk generert beskrivelse

Eigaren har høve til å søkje om tilskot til istandsetjing og vedlikehald etter at eigedommen er mellombels freda eller varsla freda. Tilstanden må derfor vere registrert og lagd inn i Askeladden før ein eventuell søknad om tilskot blir vurdert.

For informasjon og rettleiing om Askeladden: <https://askeladden.ra.no/AskeladdenRedigering/help.html>

## Steg 4 – Utarbeiding av fredingsforslaget

Etter at meldinga har vore ute på høyring, skal innkomne merknader behandlast, og omfanget og innhaldet i fredinga skal eventuelt justerast på bakgrunn av desse.

Måten fredingsføresegnene blir formulerte på, skal ta høgd for den framtidige forvaltninga av kulturminnet. Fredingsføresegnene må derfor formulerast slik at dei gjev nødvendig rom for å utøve fagleg skjønn i eit langsiktig perspektiv og med tanke på seinare dispensasjonsbehandling.

Fredingsforslaget skal tydeleg beskrive kulturminnet som blir foreslått freda, eventuelle konsekvensar av fredinga og informasjon om vidare saksgang. Det skal setjast ein høyringsfrist for merknader på minimum seks veker. Fristen må utvidast dersom det er offentlege høgtidsdagar eller ferieavvikling i perioden.

* Sjå [**Mal for høring om fredning etter kulturminneloven § 15 – bokmål**](https://kulturmiljoforvaltning.ra.no/wp-content/uploads/2022/10/Ferdig-mal-for-horing-%C2%A7-15-bm.docx)
* Sjå [**Mal for høring om fredning etter kulturminneloven § 15 – nynorsk**](https://kulturmiljoforvaltning.ra.no/wp-content/uploads/2022/10/Ferdig-mal-for-horing-%C2%A7-15-nn.docx)
* Sjå [**Mal for høring om fredning etter kulturminneloven § 19 – bokmål**](https://kulturmiljoforvaltning.ra.no/wp-content/uploads/2022/10/Ferdig-mal-for-horing-%C2%A7-19-bm.docx)
* Sjå[**Mal for høring om fredning etter kulturminneloven § 19 – nynorsk**](https://kulturmiljoforvaltning.ra.no/wp-content/uploads/2022/10/Ferdig-mal-for-horing-%C2%A7-19-nn.docx)
* Sjå[**Mal for høring om fredning etter kulturminneloven §§ 15 og 19 – bokmål**](https://kulturmiljoforvaltning.ra.no/wp-content/uploads/2022/10/Ferdig-mal-for-horing-%C2%A7%C2%A7-15-og-19-bm.docx)
* Sjå [**Mal for høring om fredning etter kulturminneloven §§ 15 og 19 – nynorsk**](https://kulturmiljoforvaltning.ra.no/wp-content/uploads/2022/10/Ferdig-mal-for-horing-%C2%A7%C2%A7-15-og-19-nn.docx)
* Sjå òg «**Veileder for mal for høring / vedtak om fredning etter §§ 15 og/eller 19**» på ... (\*Mal under arbeid. Lenkje kjem.\*)

### Dokumentasjonsvedlegg

Som ein del av arbeidet med fredingsforslaget skal det utarbeidast dokumentasjonsvedlegg med kart, foto, teikningar og ei detaljert beskriving av fredingsobjektet. Merk at for dokumentasjon, irekna fotografiav interiør, skal ikkje innsynsretten gjelde fordi dette er personopplysningar, og dokumentasjonen skal vere unnateken innsyn frå allmenta. Derfor må dette utformast som eit eige vedlegg. Dokumentasjonen skal følgje som vedlegg til fredingsforslaget og seinare liggje som vedlegg til vedtaket.

Dokumentasjonsvedlegget er ikkje ein integrert del av fredingsvedtaket. Det må derfor ikkje innehalde formuleringar som konkret kan få noko å seie for forståinga av omfanget av og innhaldet i fredinga og moglegheitene for seinare dispensasjonar mv.

Sjå [**Veiledning for utarbeidelse av dokumentasjonsvedlegg - bokmål**](https://kulturmiljoforvaltning.ra.no/wp-content/uploads/2022/10/Veileder-til-utarbeidelse-av-dokumentasjon-til-fredningsvedtak.docx)

Sjå [**Veiledning for utarbeidelse av dokumentasjonsvedlegg - nynorsk**](https://kulturmiljoforvaltning.ra.no/wp-content/uploads/2022/11/Veileder-til-utarbeidelse-av-dokumentasjon-til-fredningsvedtak-nynorsk.docx)

## Steg 5 – Høyring og offentleg ettersyn

Fredingsforslaget (forslag til vedtak og utkast til dokumentasjonsvedlegg) skal sendast på høyring og leggjast ut til offentleg ettersyn hos kommunen og regionalforvaltninga, jf. [**kulturminnelova § 22 nr. 2 første ledd**](https://lovdata.no/lov/1978-06-09-50/§22). Det bør gjerast ein siste sjekk av eigartilhøva og rettshavarar i grunnboka før utsending.

### Kven skal ha hva?

Ei fredingssak kan vere kompleks, og det kan vere mange involverte eigarar og rettshavarar. Alle eigarane og rettshavarane skal ha den same informasjonen, med unntak av liste over større laust inventar som blir foreslått freda, og dokumentasjonsvedlegg som omhandlar/viser interiør. Slik informasjon skal berre sendast eigaren/eigarane og Riksantikvaren. Liste over større laust inventar og dokumentasjonsvedlegg som omhandlar/viser interiør, skal heller ikkje leggjast ut til offentleg ettersyn.

Forslaget skal sendast til dei same som fekk melding om oppstart:

* Eigaren og andre rettshavarar

Sjå «**Mal for kunngjøring av forslag om fredning til offentlig ettersyn**» på ... (\*Mal under arbeid. Lenkje kjem.\*)

* Kommunen (som planmyndigheit)
* Andre offentlege myndigheiter og organisasjonar fredinga vedkjem

Kopimottakarar:

* Klima- og miljødepartementet
* Riksantikvaren

**Kunngjering**

Det skal kunngjerast at forslaget er lagt ut til offentleg ettersyn. Kunngjeringa skal skje i Norsk lysingsblad og i minst to aviser som jamt over blir lesne på staden.

## Steg 6 – Oversending til kommunen for politisk behandling i kommunestyret

Etter at fredingsforslaget har vore ute til høyring, skal innkomne merknader refererast i forslaget saman med kommentarane frå fylkeskommunen. Eventuelle endringar på bakgrunn av merknadene skal innarbeidast i fredingsforslaget. Det bør avklarast så tidleg som mogleg kva for eit kommunestyremøte fredingsforslaget kan leggjast fram i. Det kan setjast ein frist for fråsegn frå kommunestyret, jf. [**kulturminnelova § 22 nr. 3.**](https://lovdata.no/lov/1978-06-09-50/§22)

Oversending til kommunestyret skal innehalde:

* oversendingsbrev med frist for fråsegner (normalt ei veke etter aktuelt kommunestyremøte)
* fredingsforslag
* kopi av alle høyringsfråsegnene

Kopimottakarar:

* Riksantikvaren
* Eigaren og andre rettshavarar / partar fredinga vedkjem

Ver merksam på at det ikkje kan gjerast justeringar av fredingsforslaget etter ei høyring eller kommunestyrebehandling som inneber at omfanget blir utvida eller fredinga skjerpa. Dette medfører krav om ny høyring som må gjennomførast før kommunestyret får saka til behandling på nytt.

Når fråsegna frå kommunestyret ligg føre eller fristen har gått ut, sender regionalforvaltninga saka til Riksantikvaren. I enkelte saker vil det vere behov for å vente på behandlinga til kommunestyret sjølv om den bestemte fristen er overskriden.

Sjå «**Mal for oversendelse til kommunestyret»** på … (\*Mal under arbeid. Lenkje kjem.\*)

## Steg 7 – Oversending til Riksantikvaren

I det endelege forslaget til fredingsvedtak skal vedtaket til kommunestyret refererast i heilskap og kommenterast. Ytterlegare kommentarar frå kommunestyret kan leggjast ved som kopi eller refererast.

Fylkeskommunen skal sende over følgjande til Riksantikvaren:

* Følgjebrev som forklarer innhaldet i dei vedlagde dokumenta
* Forslag til fredingsvedtak
* Dokumentasjonsvedlegg
* Kopi av alle høyringsfråsegnene

Brevet skal sendast med kopi til partane fredinga vedkjem.

Fredingsforslaget med dokumentasjonsvedlegg blir i tillegg sendt elektronisk i wordformat til Riksantikvaren.

## Steg 8 – Riksantikvaren behandlar saka

Etter oversending skal Riksantikvaren sende brev til eigaren og eventuelle andre rettshavarar om at saka er motteken. Brevet skal sendast seinast tre veker etter at saka er motteken av Riksantikvaren, og opplyse om innhaldet i framdrifta fram mot vedtaket. I brevet skal også namnet på saksbehandlaren med kontaktopplysningar vere førte opp.

## Steg 9 – Vedtak om freding

Før Riksantikvaren gjer vedtak, blir saka gjennomgått med tanke på at alle prosessuelle krav til rett saksgang er følgde opp, jf. [**kulturminnelova § 22**](https://lovdata.no/lov/1978-06-09-50/§22)**,** irekna at eigarar og eventuelle andre rettshavarar er høyrde. Riksantikvaren skal også gå gjennom vernevurderingane som ligg til grunn for fredinga.

Vedtak og dokumentasjonsvedlegg blir sende til:

* eigaren og eventuelle andre rettshavarar

Kopimottakarar:

* Fylkeskommunen (alle vedlegg)
* Kommunen (utan vedlegg som er unnatekne innsyn frå allmenta)
* Klima- og miljødepartementet (utan vedlegg som er unnatekne innsyn frå allmenta)
* Andre partar fredinga vedkjem (utan vedlegg som er unnatekne innsyn frå allmenta)

Partar og andre med rettsleg klageinteresse kan klage på eit enkeltvedtak, jf. [**forvaltningslova § 28**](https://lovdata.no/lov/1967-02-10/§28). I underretninga om vedtaket skal partane opplysast om høvet til å klage, klagefrist og framgangsmåten for å klage, jf. [**forvaltningslova § 27**](https://lovdata.no/lov/1967-02-10/§27).

* Sjå [**Mal for vedtak om fredning etter kulturminneloven § 15 – bokmål**](https://kulturmiljoforvaltning.ra.no/wp-content/uploads/2022/10/Ferdig-mal-for-vedtak-%C2%A7-15-bm.docx)
* Sjå [**Mal for vedtak om fredning etter kulturminneloven § 15 – nynorsk**](https://kulturmiljoforvaltning.ra.no/wp-content/uploads/2022/10/Ferdig-mal-for-vedtak-%C2%A7-15-nn.docx)
* Sjå [**Mal for vedtak om fredning etter kulturminneloven § 19 – bokmål**](https://kulturmiljoforvaltning.ra.no/wp-content/uploads/2022/10/Ferdig-mal-for-vedtak-%C2%A7-19-bm.docx)
* Sjå [**Mal for vedtak om fredning etter kulturminneloven § 19 – nynorsk**](https://kulturmiljoforvaltning.ra.no/wp-content/uploads/2022/10/Ferdig-mal-for-vedtak-%C2%A7-19-nn.docx)
* Sjå [**Mal for vedtak om fredning etter kulturminneloven §§ 15 og 19 – bokmål**](https://kulturmiljoforvaltning.ra.no/wp-content/uploads/2022/10/Ferdig-mal-for-vedtak-%C2%A7%C2%A7-15-og-19-bm.docx)
* Sjå [**Mal for vedtak om fredning etter kulturminneloven §§ 15 og 19 - nynorsk**](https://kulturmiljoforvaltning.ra.no/wp-content/uploads/2022/10/Ferdig-mal-for-vedtak-%C2%A7%C2%A7-15-og-19-nn.docx)
* Sjå og «**veileder for mal for høring/vedtak om fredning etter §§ 15 og/eller 19**» på … (\*Mal under arbeid. Lenke kjem.\*)

## Steg 10 – Eventuell klage

Eit fredingsvedtak er eit enkeltvedtak som alle partar vedtaket vedkjem, kan klage på.

Reglane om klage og omgjering finst i forvaltningslova kapittel VI.

Høvet til å klage følgjer av [**forvaltningslova § 28**](https://lovdata.no/lov/1967-02-10/§28)**.** Klagefristen er tre veker frå det tidspunktet underretninga om vedtaket er kommen fram til vedkommande part, jf. [**forvaltningslova § 29**](https://lovdata.no/lov/1967-02-10/§29). Riksantikvaren kan forlengje fristen før han går ut. Sjølv om klagaren ikkje har halde klagefristen, kan klaga likevel bli behandla i visse tilfelle, jf. [**forvaltningslova § 31.**](https://lovdata.no/lov/1967-02-10/§31)

Når det gjeld saksførebuinga i klagesaka, viser vi til [**forvaltningslova § 33**.](https://lovdata.no/lov/1967-02-10/§33)

Klaga skal sendast til Riksantikvaren, men stilast til Klima- og miljødepartementet som klagemyndigheit. Før oversending av klaga til departementet skal Riksantikvaren vurdere om klaga gjev grunnlag for heil eller delvis omgjering av fredingsvedtaket.

Riksantikvaren kan ta klaga til følgje og oppheve fredingsvedtaket. Riksantikvaren kan også endre vedtaket ved eit omgjeringsvedtak som igjen kan klagast på. I praksis vil det berre vere aktuelt å oppheve eller endre det opphavlege vedtaket dersom det kjem fram argumentasjon eller opplysningar i klaga som ikkje har vore kjende i den tidlegare saksprosessen.

Dersom Riksantikvaren ikkje tek klaga heilt eller delvis til følgje, blir klaga med vurderinga frå Riksantikvaren send over til Klima- og miljødepartementet som klagemyndigheit for endeleg avgjerd. Klagaren får kopi av oversendinga, med ein frist for å komme med eventuelle tilleggsmerknader til departementet.

## Steg 11 – Tinglysing

Etter [**kulturminnelova § 22 nr. 5**](https://lovdata.no/lov/1978-06-09-50/§22) skal fredingsvedtaket tinglysast. Riksantikvaren vil sørgje for tinglysinga. Tinglysing skjer etter at klagefristen er gått ut, og eventuelt etter at klagebehandlinga er avslutta.

Tinglysinga blir send til:

* Kartverket

Kopimottakarar:

* Eigaren og eventuelle andre rettshavarar
* Kommune
* Fylkeskommune

Sjå «**Rutinebeskrivelse for tinglysing» og «mal for brev til Kartverket**» og «**mal for tinglysing**» på … (\*Malar under arbeid. Lenkjer kjem.\*)

## 

## Steg 12 – Oversending av diplom til eigaren

Etter tinglysinga sender Riksantikvaren fredingsdiplom til eigaren.

Sjå «**Mal for diplom**» på … (\*Malar under arbeid. Lenkjer kjem.\*)

## Steg 13 – Vidare oppfølging etter vedtak

Etter at fredinga er vedteken og tinglyst, skal det, som avtalt i framdriftsplanen, vere oppfølgingsmøte mellom eigaren og eventuelle andre rettshavarar og regionalforvaltninga for å fange opp spørsmål og avklaringsbehov. God forvaltningsskikk tilseier at dette bør gjerast innan tre månader.

# Prosedyre for vedtak om mellombels freding etter kulturminnelova § 22 nr. 4

## Når kan mellombels freding brukast?

[**Kulturminnelova § 22 nr. 4**](https://lovdata.no/lov/1978-06-09-50/§22) gjev høve til å vedta mellombels freding når det ligg føre ein akutt trussel mot eit kulturminne som er vurdert å kunne ha nasjonal verdi. Trusselen kan vere ulike former for inngrep eller øydelegging før det er etablert eit formelt vern, til dømes riving av eksisterande byggverk eller planar om å byggje ut eit område i nærleiken av eit kulturminne av nasjonal verdi. Mellombels freding gjev kulturminneforvaltninga tid til å greie ut eventuell nasjonal kulturminneverdi og grunnlag for permanent freding. Både regionalforvaltninga og Riksantikvaren har myndigheit til å gjere vedtak om mellombels freding.

## Mellombels freding skal følgjast opp med ordinær fredingsprosedyre

Den kulturmiljømyndigheita som har gjort vedtak om mellombels freding, skal så snart som mogleg avklare tilhøve som er vesentlege for ein mogleg fredingsprosess. Døme er om kulturminnet har nasjonal verdi, kva behov/ønske/planar eigaren har om endring/ombygging, haldninga/innstillinga eigaren og andre rettshavarar og interessentar har til permanent freding, vurderingar av tilstandsgrad og spørsmål om behov for tilskot til istandsetjing. Desse avklaringane vil inngå i vurderinga av om det er grunnlag for oppstart av ordinær fredingsprosess.

Dersom det blir avklart at det mellombels freda kulturminnet ikkje er aktuelt for permanent freding, skal vedtaket om mellombels freding opphevast utan grunnlaus dryging.

Dersom fredingssak ikkje allereie er starta opp for eit kulturminne som er mellombels freda, bør fredingssak med heimel i kulturminnelova [**§§ 15**](https://lovdata.no/lov/1978-06-09-50/§15) og [**19**](https://lovdata.no/lov/1978-06-09-50/§19) setjast i gang så snart som mogleg og seinast seks månader etter vedtak om mellombels freding, eventuelt etter at klagesak er avgjord. Samla gjennomføringstid fram til vedtak om permanent freding bør ikkje overskride to år, med mindre det ligg føre spesielle årsaker som tilseier auka tidsbruk.

## Prosedyre

Vedtak om mellombels freding er ikkje omfatta av dei særlege prosessføresegnene i [**kulturminnelova § 22**](https://lovdata.no/lov/1978-06-09-50/§22), men i staden av dei generelle føresegnene i forvaltningslova om saksbehandling av enkeltvedtak.

Etter forvaltningslova skal partane normalt varslast på førehand i forkant av enkeltvedtak. I saker om mellombels freding skal varsling på førehand ikkje gjerast dersom varslinga kan føre til at trusselen som har aktualisert behovet for mellombels freding, blir realisert – til dømes ved at eigaren gjennomfører riving før vedtaket om mellombels freding ligg føre. I praksis vil det berre unntaksvis vere aktuelt å varsle på førehand i slike saker. Dersom det er mogleg, bør Riksantikvaren informerast før vedtak om mellombels freding blir gjord. Riksantikvaren skal ha kopi av alle vedtak om mellombels freding som fylkeskommunen/Sametinget gjer.

## Det mellombelse fredingsvedtaket

Vedtaket om mellombels freding skal vere skriftleg, og det skal vere tydeleg kva verknader vedtaket medfører, som til dømes at riving ikkje kan setjast i verk. Dersom situasjonen er akutt, kan vedtak om mellombels freding varslast munnleg, men må da omgåande følgjast opp skriftleg.

Dersom det er grunn til å tru at det mellombelse fredingsvedtaket ikkje vil bli respektert, må politiet kontaktast for eventuell hjelp.

Skriftleg melding ved brev eller e-post bør omgåande følgjast opp med telefon eller annan direkte kontakt.

Vedtaket blir sendt til:

* eigaren / eventuelle andre rettshavarar
* Dersom eigaren eller andre rettshavarar er representerte ved advokat, skal vedtaket sendast til advokaten med kopi til eigaren/rettshavarane.

Kopimottakarar:

* Riksantikvaren/fylkeskommunen/Sametinget (avhengig av kven som gjer vedtaket)
* Kommunen
* Eventuelt entreprenør ved trussel om riving, eigedomsmeklar ved sal eller andre

interessentar

Sjå [**Mal for vedtak om midlertidig fredning – bokmål**](https://kulturmiljoforvaltning.ra.no/wp-content/uploads/2023/02/mal-for-vedtak-om-midlertidig-fredning.docx)

Sjå [**Mal for vedtak om midlertidig fredning – nynorsk**](https://kulturmiljoforvaltning.ra.no/wp-content/uploads/2023/02/mal-for-vedtak-om-midlertidig-fredning-nynorsk.docx)

### Eventuell klage

Høvet til å klage blir bestemt av [**forvaltningslova § 28**](https://lovdata.no/lov/1967-02-10/§28). Partar og andre med rettsleg klageinteresse kan klage på vedtaket. Riksantikvaren er klageinstans for vedtaka til regionalforvaltninga om mellombels freding. Klima- og miljødepartementet er klageinstans for vedtak gjorde av Riksantikvaren. I saker der regional kulturmiljømyndigheit har gjort vedtak, skal klaga stilast til Riksantikvaren, men sendast til regionalforvaltninga som skal førebu klagesaka for Riksantikvaren. I saker der Riksantikvaren har gjort vedtak, skal klaga stilast til Klima- og miljødepartementet, men sendast til Riksantikvaren som skal førebu klagesaka for departementet.

Klagefristen er tre veker frå det tidspunktet underretninga om vedtaket er kommen fram til vedkommande part. Vedtaksmyndigheita kan forlengje fristen før han er gått ut. Er fristen for klage gått ut, skal klaga avvisast. Klaga kan likevel behandlast i enkelte tilfelle, jf. [**forvaltningslova § 31**](https://lovdata.no/lov/1967-02-10/§31).

## Oversending til klageinstans

Dersom den forvaltningsinstansen som har gjort vedtaket som er påklaga, ikkje tek klaga til følgje heilt eller delvis, men held fast på det opphavlege vedtaket, skal saka sendast klageinstansen for behandling. **Klaga må innehalde:**

* ei beskriving av saka
  + ei utgreiing for utsegner frå klagaren og den vurderinga vedtaksmyndigheita har gjort av desse
  + kopi av alle dokumenta i saka

Partane skal varslast med ein kopi av oversendingsbrevet der det blir gjeve ein frist for å komme med eventuelle tilleggsmerknader, som eventuelt skal sendast direkte til klageinstansen.

Avgjerda til klageinstansen er endeleg og kan ikkje klagast på vidare, jf**.** [**forvaltningslova § 28 tredje ledd første punktum**](https://lovdata.no/lov/1967-02-10/§28).

## Klaga blir teken til følgje

Finn vedtaksmyndigheita etter å ha vurdert saka på nytt at klaga skal takast til følgje, kan vedtaket opphevast heilt eller delvis.

Dersom det er regionalforvaltninga som har gjort vedtaket, og dette blir oppheva på politisk eller administrativt grunnlag i strid med kulturmiljøfagleg tilråding, skal Riksantikvaren varslast omgåande. Riksantikvaren vil i så fall ha høve til å gjere nytt vedtak om mellombels freding.

## Tinglysing

Vedtak om mellombels freding skal tinglysast av den kulturmiljømyndigheita som gjorde vedtaket. Dette bør gjerast så snart det er avklart at vedtaket skal følgjast opp med oppstart av ordinær fredingssak, eller dersom slik fredingsprosess allereie er sett i gang. Vedtaket skal sendast med følgjebrev til Kartverket. Sjå avsnitt Fase 11 – «Tinglysing».